Fremgangangsmåte ved mistanke/avdekking av seksuelle overgrep:

Utarbeidet av**:** Helsesøstertjenesten iLavangen, Gratangen, Bardu og Salangen.

Formål: Gjøre kliniske tegn, symptomer og tiltak kjent for alle ansatte

Ansvar**:** Helsesøster, helsestasjonslege, jordmor, fysioterapeut og annet personell i helsestasjonen. Ledende helsesøster har ansvar for at øvrige ansatte er kjent med prosedyren

**Definisjon av seksuelle overgrep mot barn:**

Seksuelle overgrep mot barn er enhver aktivitet av seksuell karakter som involverer barn som på grunn av sin modenhet og/eller funksjonsnivå ikke kan samtykke til aktiviteten. Dette gjelder seksuell omgang, seksuell handling og seksuell krenkende atferd. Den voksne eller et annet barn som av alder, utvikling og/eller egen maktposisjon utnytter barnets avhengighet. Barnet har hverken modenhet eller forståelse for handlingen som krenker barnets integritet og baserer seg på den voksnes eller eldre barns behov. Misbruk inkluderer alt fra beføling (seksuell handling) og samleie (seksuell omgang), til seksuell atferd som blotting og visning av pornografiske filmer eller bilder etc. Aktiviteten er ulovlig og omhandles i straffeloven kapittel 19 § 192–201 om seksuallovbrudd.

**Tegn som kan vekke mistanke om seksuelle overgrep mot barn og unge**

**Små barn 0–2 år**

I denne aldersgruppen kan det være spesielt vanskelig å finne ut om symptomene skyldes seksuelle overgrep eller har andre årsaker. Symptomene nedenfor har vanligvis andre årsaker enn seksuelle overgrep.

Barn i denne aldersgruppen kan vise følgende tegn og symptomer:

* Angst under stell og bleieskift
* Generelt engstelige, klamrende, sutrende og sinte
* Forstyrret søvnmønster
* Generelle tegn på mistrivsel
* Skriketokter og/eller panikkanfall

**Barn 3–5 år**

Barn i denne aldersgruppen kan vise følgende tegn og symptomer:

* Fortelle med ord at de er utsatt for overgrep
* Gi uttrykk for at det er noe de ikke tør, kan eller vil snakke om
* Smerter i magen og/eller hodet
* Smerter og sårhet i underlivet (ikke alltid ytre tegn)
* Problemer med vannlating/avføring etter at de er blitt renslige
* Hyppige mareritt hvor barna kan bli paniske og utilgjengelige for trøst
* Fjerne og stirrende i perioder
* Fortvilelse, angst og depresjon
* Problemer med tannpuss
* Problemer med spising (spesielt barn som blir misbrukt oralt). Dette kan dreie seg om generelle spisevegring eller ulyst i forhold til spesielle typer mat som kan minne om sæd eller penis
* Seksuell adferd uvanlig i forhold til alder og modenhet (seksualisert atferd)

**Barn 6–12 år**

Barn i denne aldersgruppen kan vise følgende tegn og symptomer:

* Gi uttrykk for at de ikke har lyst til å leve, for at de har vanskelige liv eller true med å ta liv et av seg
* Sterk skam- og skyldfølelse
* Isolere seg fra andre barn
* Bli mimikkfattige, innadvendte og deprimerte
* Aggressivitet og/eller hyperaktivitet
* Lærevansker (fra milde konsentrasjonsvansker via språkvansker til å virke psykisk utviklingshemmet uten å være det)
* Bli uforutsigbare, høre stemmer, føle seg dirigert av fantasipersonligheter, ha lange perioder med fjernhet, leve ut forskjellige personligheter. Dette kan være barn som dissosierer.
* Problemer knyttet til hygiene, eksempelvis ved å nekte å dusje, ignorere personlig hygiene eller ved å være tvangsmessig opptatt av å være ren
* Forvirring rundt egen kjønnsrolle, eksempelvis kan enkelte jenter som blir misbrukt prøve å bli som gutter, mens andre vil prøve å være hyperfeminine, ofte på en overdreven måte
* Seksuell adferd uvanlig i forhold til alder og modenhet (seksualisert atferd)

**Pubertet og ungdomsår**

* Nye trekk i denne aldersgruppen kan være følgende:
* Tidlig seksuell debut, prostitusjon/promiskuøs atferd og rusmisbruk
* Synkende skoleprestasjoner
* Jenter vil kunne kle og oppføre seg utfordrende
* Innblanding i kriminelle aktiviteter
* Selvmordsfare mer uttalt
* Selvskading
* Rømming hjemmefra – spesielt når overgrepene foregår hjemme
* Forgripe seg seksuelt på jevnaldrende eller yngre barn
* Utvikler ulike former for spiseforstyrrelser, herunder også overvekt
* Mer uttalte dissosiasjonssymptomer, som beskrevet over
* Angst- og tvangslidelser, depresjoner og psykoser

**Tiltak ved mistanke**

Tiltak ved mistanke om seksuelle overgrep mot barn:

* Dokumentere eventuelle utsagn og/eller andre symptom som gir grunn til mistanke
* Ta evt. kontakt med statens barnehus Tromsø tlf. 777 97440 mandag. - fredag. 08:00-15:30
* Vurder melding til barnevern og/eller politi
* Ved sporsikring må dette skje snarest mulig innen 24 timer hos barn før pubertet, ofte settes grensen på 72 timer etter pubertet (avhengig av overgrepets art).
* Medisinsk undersøkelse/differensialdiagnoser gjøres av kompetent personell – sosialpediatrisk seksjon/barnemottak – sporsikring (vanligvis i saker hvor politiet er koblet inn), eksempelvis biologisk spormateriale, blodprøver, mikrobiologiske prøver og foto-/videodokumentasjon. Barn under 14 år skal undersøkes ved barneavdelingen UNN Tromsø eller Statens barnehus i Tromsø.
* I tilfelle sporsikring kan bli aktuelt, bør barnet ikke spise, drikke eller gå på toalettet før undersøkelsen er gjort. Om trengende samles den første urinen etter overgrepet i et glass og medbringes

Overgrepsmottaket i Harstad

Overgrepsmottaket i Harstad er et lavterskeltilbud for personer som har vært utsatt for seksuelle overgrep. De har vaktordning hele døgnet der 8 sykepleiere og 4 leger er tilgjengelig til en hver tid.

De tar imot gutter og jenter over 14 år, damer og menn fra hele nedslagsfeltet til UNN Harstad, UNN Narvik samt alle kommunene i Lofoten og Vesterålen. Er det barn under 14 år som har vært utsatt for seksuelle overgrep, formidler de kontakt med barneavdelingen UNN Tromsø eller Statens barnehus i Tromsø.

Overgrepsmottaket i Harstad er et lavterskel-tilbud. En kan ta kontakt direkte for å få rettsmedisinsk og en medisinsk undersøkelse. I forbindelse med undersøkelsen tilbyr de nødprevensjon samt medisiner og vaksiner for å forebygge sykdom og smitte.

Et mottak kan ta 4-5 timer.

En trenger ikke ta kontakt med politi i forkant og anmeldelse av overgrepet kan en ta stilling til etter hvert.

Etter et mottak og undersøkelse, formidler de kontakt med fastlege/helsesøster/psykiatrisk team, alt etter behovet som den som har vært utsatt for overgrep har. De ordner med transport tur/retur for de som mangler noen til å kjøre seg til overgrepsmottaket.

Det medfører ingen kostnader for de som tar kontakt med overgrepsmottaket.

**Til helsepersonell som bli kontaktet av personer som har vært utsatt for seksuelle overgrep:**

**Er overgrepet skjedd i løpet av siste døgn/uke:**

- Få navn, adresse og telefonnummer.

- Forsikre deg at personen er trygg og at ikke overgriper kan skade denne på nytt.

- Pasienten må ikke dusje, pusse tennene eller skifte klær før de kommer til mottaket.

* Be dem ta med ekstra skifteklær da klær kan bli beslaglagt og sendt inn som bevismateriale. Om klær allerede er skiftet, be dem ta med klærne som var brukt under overgrepet.

- Om mulig ta en urinprøve som de tar med til overgrepsmottaket.

- Personen som har vært utsatt for et overgrep kan gjerne ha med seg en person om de ønsker det.

- Bestill drosje vila Pasientreiser om det er behov og ingen kan kjøre personen til overgrepsmottaket. Obs! Kryss av for «ingen egenandel».

**Er overgrepet eldre enn 1 uke:**

- Ta kontakt med overgrepsmottaket for vurdering og veiledning.

Telefon til overgrepsmottaket i Harstad: 77 06 57 28 / 77 05 73 67

Opplysninger til barnevernstjeneste og politi

* Helsepersonellet skal være kjent med og etterleve følgende plikter:
  + Opplysningsplikten til barnevernet – på eget initiativ og ved pålegg, jf. Helsepersonelloven § 33
  + Opplysningsplikt til politi og brannvesen, jf. Helsepersonelloven § 31
  + Det personlige ansvaret for å melde
  + Plikt til å hindre at straffbare handlinger blir begått, jf. Straffeloven § 196
* Foresatte bør informeres om at melding til barnevernstjenesten sendes. Dersom informasjon. Ved mistanke om at barnet/ungdommen er utsatt for seksuelle overgrep, vold, tvangsekteskap, kjønnslemlestelse, eller dersom det å informere foreldrene kan sette noens liv og/eller helse i fare er det barnevern eller politi som skal vurdere om informasjon til foresatte skal gis.
* Plikten til å varsle politiet inntrer når slik varsling er *nødvendig* for å avverge alvorlig skade.
  + Statens barnehus Tromsø: 777 97440, [barnehuset.tromso@politiet.no](mailto:barnehuset.tromso@politiet.no)
  + Astafjord barneverntjeneste 771 72055
  + Politi: 02800 – Blir automatisk tilkoblet tilhørende politidistrikt

Referanser:

* + helsebiblioteket.no: (<http://www.helsebiblioteket.no/fagprosedyrer/ferdige/mishandling-overgrep-eller-omsorgssvikt-av-barn-bekymring-mistanke-og-melding>),

(<http://www.helsebiblioteket.no/fagprosedyrer/ferdige/seksuelle-overgrep-mot-barn>),

(<http://www.helsebiblioteket.no/fagprosedyrer/ferdige/omsorgssvikt-vanskjotsel-av-barn>),

(<http://www.helsebiblioteket.no/fagprosedyrer/ferdige/mishandling-av-barn-fysisk>) hentet 28.08.17

* + Nasjonale faglige retningslinjer for helsestasjons og skolehelsetjenesten

(<https://helsedirektoratet.no/retningslinjer/helsestasjons-og-skolehelsetjenesten>) hentet 28.08.17